
________________________________________________________________________________

На основу члана 37. став 3. Закона о Заштитнику грађана („Сл. гласник РС“, бр. 105/2021), поступајући по притужби 
АА из …, Заштитник грађана сачињава следећи

ИЗВЕШТАЈ ЗАШТИТНИКА ГРАЂАНА НАКОН СПРОВЕДЕНОГ ИСПИТНОГ ПОСТУПКА СА ПРЕПОРУКАМА

Заштитнику грађана обратила се притужиља АА молбом за хитну интервенцију и заштиту права своје … бебе. Навела је да јој Општина Љиг већ више од седам месеци дугује законом предвиђену једнократну новчану накнаду за породиље, иако је захтев са комплетном документацијом поднела одмах након порођаја. Истакла је да су је службеници општинске управе месецима доводили у заблуду и померали рокове исплате, те да накнада до данас није исплаћена.

Због наведеног кашњења и изостанка средстава која јој по закону припадају, … породица је, како је притужиља указала, доведена у веома тешку егзистенцијалну ситуацију. Наводи да су били принуђени да се хитно иселе са …, јер нису имали струју и основне услове за хигијену за бебу стару око … месеци. Тренутно, како је притужиља предочила, живе као подстанари у …. Укупна примања породице износе родитељски и дечји додатак у висини од око 23.000 динара, од чега 13.000 динара одлази на кирију. Преостали износ се троши на основне рачуне, док супруг, који ради … за минималну зараду, једва обезбеђује најосновније потребе, укључујући храну и пелене за бебу. Истиче да породица живи у сталном страху од могућег губитка смештаја. Такође је навела да надлежне службе Општине Љиг, као и председник општине, у потпуности игноришу њене имејлове и званичне ургенције.

С тим у вези, притужиља је затражила да Заштитник грађана хитно покрене поступак контроле и наложи Општини Љиг исплату дугованих средстава, како би се обезбедили основни услови за живот њеног детета, што је Заштитник грађана и учинио закључком од 10.06.2026. године.
***

Из навода притужбе, достављене документације и изјашњења контолисаног органа управе
 произлази да се притужиља обратила Општинској управи Општине Љиг захтевом за остваривање права на једнократну новчану помоћ породици за новорођенчад, након чега је Општинска управа, утврдивши да испуњава прописане услове, донела решење број 005… од децембра 2025. године, којим јој је признато наведено право.

Према Одлуци о једнократној новчаној помоћи породици за новорођенчад („Службени гласник Општине Љиг“, број 14/19), право на једнократну новчану помоћ у износу од 500 евра у динарској противвредности имају породице за рођену децу после 1. јануара 2020. године. Захтев за остваривање права подноси се Општинској управи општине Љиг, у року од најкасније шест месеци од рођења детета, док је рок за одлучивање по захтеву највише 30 дана.

У поступку пред Заштитником грађана Општинска управа општине Љиг је навела да наведеном Одлуком није посебно прописан рок за исплату већ признатог права. Истовремено, орган је навео да се исплате најчешће врше два пута годишње, приликом организовања свечаног пријема код председника општине, док се, у зависности од расположивих средстава у буџету општине, исплате у одређеним ситуацијама врше и ређе, због чега подносиоци захтева на исплату могу чекати и дуже од шест месеци. У изјашњењу Општинска управа је навела и да је у време поступања по притужби, поред АА, на исплату чекало још четири породице које су право оствариле у децембру 2025. године, као и 17 породица које су право оствариле током 2026. године, уз напомену да су сва лица која су од почетка примене наведене Одлуке остварила право на једнократну помоћ, на крају и исплаћена.

Узевши у обзир напред наведено, Заштитник грађана упутио је Општини Љиг захтев за додатним информацијама. Предочено је да је подноситељка притужбе у допунском обраћању од јуна 2026. године и јула 2026. године, указала да јој, поред новчане помоћи, није додељен ни пакет за новорођенче, као и да је приликом личног обраћања у Општини Љиг наишла на непрофесионално и недолично поступање службених лица, укључујући давање нејасних и противречних информација у погледу исплате, као и онемогућавање остваривања непосредне комуникације са надлежним службеницима. Непријатност је доживела, како је навела, и од …, самог председника општине Љиг али и … која се према грађанима понаша дрско и безобразно иако није више у радном односу у општинској управи.

Такође, имајући у виду наводе изјашњења Општинске управе Општине Љиг да ни наведеним решењем, нити релевантном одлуком јединице локалне самоуправе није утврђен рок за исплату предметног права, а полазећи од општег рока за извршење решења прописаног чланом 190. Закона о општем управном поступку, којим је предвиђено да се решење извршава без одлагања, а најкасније у року од 15 дана од дана извршности, затрежено је изјашњење:

- о конкретним разлозима због којих није извршена исплата по решењу од децембра 2025. године у разумном року;

- о томе које су мере предузете ради обезбеђивања благовремене исплате признатог права;

- да ли су и које активности предузете у циљу отклањања евентуалних неправилности у раду;

- да ли је подноситељки обезбеђен и додељен пакет за новорођенче, односно разлозима уколико то није учињено;

- да ли су наводи о непрофесионалном поступању службених лица испитивани и које су мере тим поводом предузете.

Из новог изјашњења Општинске управе
 произлази да је, у међувремену, новчани износ од 500 евра у динарској противвредности уплаћен на рачун притужиље АА дана августа 2026. године. Такође је наведено да је притужиљи дана августа 2026. године на кућну адресу достављено дечје седиште марке „COLOMBO“, као и паковање „Pampers“ пелена. О извршеној исплати достављен је извод број 2…, док је као доказ о уручењу наведених поклона достављена потврда о пријему.

Општинска управа је у новом изјашњењу поново указала да је основни разлог због којег исплата по решењу од децембра 2025. године није извршена у разумном року било стање буџета Општине Љиг. Навела је да се због расположивих буџетских средстава исплате организују два пута годишње, а да се, у ситуацијама када расположива средства нису довољна, исплате врше и ређе, због чега подносиоци захтева на исплату чекају дуже од шест месеци.

Општина Љиг је даље навела да би за обезбеђивање благовремених исплата признатих права било неопходно обезбедити знатно већа средства у буџету општине. Према њеном изјашњењу, општина тренутно има две могућности: да настави да признаје право и додељује новчана средства по моделу који је у примени око десет година или да у потпуности обустави исплате признатих права и укине право на једнократну помоћ породици за новорођенчад.

Такође, Општинска управа је навела да приликом поступања по захтеву АА и доношења решења којим јој је признато право нису утврђене неправилности у раду нити непрофесионално поступање службеника, те да евентуалне неправилности нису биле пријављене начелнику одељења, начелнику управе или управној инспекцији.
***
Заштитник грађана констатује да је у конкретном случају право притужиље на једнократну новчану помоћ породици за новорођенчад правноснажно признато решењем Општинске управе Општине Љиг од  децембра 2025. године, те да само остварење права није било спорно.

Такође, чињеница да је новчана помоћ у износу од 500 евра исплаћена притужиљи августа 2026. године, као и да су јој августа 2026. године достављени пратећи поклони, указује да је недостатак у погледу саме исплате у међувремену отклоњен.

Међутим, чињеница да је недостатак накнадно отклоњен не искључује потребу да се испита оправданост начина на који је Општинска управа поступала у периоду од признавања права до његове исплате.

Посебно је значајно што је сама Општинска управа потврдила да рок за исплату није био одређен Одлуком, али је истовремено навела да се исплате одлажу и дуже од шест месеци због недовољних буџетских средстава. Дакле, из изјашњења органа произлази да је одлагање исплате било последица организације и начина обезбеђивања средстава за реализацију већ признатих права.

По оцени Заштитника грађана, чињеница да Одлуком о једнократној новчаној помоћи породици за новорођенчад није изричито прописан рок за исплату признатог права не значи да је орган управе овлашћен да исплату одлаже неограничено или до момента када за то обезбеди довољно буџетских средстава. Наиме, у недостатку посебно прописаног рока, приликом оцене благовремености поступања органа морају се имати у виду општи рокови прописани Законом о општем управном поступку, као и начела законитости, делотворности, ефикасности и добре управе.

Признавањем права решењем од децембра 2025. године Општинска управа је утврдила да притужиља испуњава услове за остваривање новчане помоћи. Од тог тренутка, питање постојања права више није било спорно, већ је остало само питање његове реализације. Стога се недостатак буџетских средстава не може сматрати довољним разлогом да се извршење признатог права одлаже на неодређено време. Посебно скрећемо пажњу на чињеницу да притужиљи право признато у децембру 2025. године, непосредно пре почетка нове буџетске године због чега се не може говорити о недовољним средствима у буџету за остваривање овог права.
Ово нарочито имајући у виду да је реч о мери социјалне и популационе политике чија је сврха да породицама са новорођеном децом обезбеди материјалну подршку у периоду када су трошкови везани за рођење и негу детета повећани. Сврха такве мере подразумева не само формално признавање права већ и његову благовремену и делотворну реализацију.

Заштитник грађана при томе не доводи у питање право јединице локалне самоуправе да, у складу са законом и својим финансијским могућностима, уређује локалне мере социјалне и популационе политике. Међутим, када је право већ установљено важећим прописом и конкретном лицу признато појединачним решењем, организација буџетских средстава мора бити таква да омогући његово остваривање у разумном року.

Околност коју Општина Љиг наводи – да би за благовремене исплате био потребан већи буџет – указује управо на потребу да орган приликом планирања и извршавања буџета обезбеди средства неопходна за реализацију права која је сам установио. Такође, алтернатива коју орган наводи, односно потпуно укидање права, не може бити оправдање за вишемесечно одлагање исплате лицима којима је право већ признато нити се може сматрати адекватним решењем проблема у вези са буџетским средствима. 
Заштитник грађана посебно има у виду и чињеницу да је, према изјашњењу Општине Љиг, постојала пракса да се на исплату чека дуже од шест месеци. То указује да у конкретном случају није реч само о појединачном пропусту у поступању према притужиљи, већ о могућем системском проблему у организацији реализације права на једнократну новчану помоћ породици за новорођенчад.

Имајући у виду да је новчана помоћ притужиљи у међувремену исплаћена, Заштитник грађана налази да је конкретна повреда права у материјалном смислу отклоњена. Међутим, ради спречавања понављања истог пропуста према другим породицама које су оствариле исто право, потребно је предузети мере којима ће се обезбедити да се призната права реализују у разумном и предвидивом року.

Заштитник грађана при томе указује да његова оцена није усмерена на питање законитости самог доношења решења, будући да је Општинска управа утврдила да је притужиља испунила услове за остваривање права, већ на питање благовремености и делотворности реализације већ признатог права.

Имајући у виду све наведено, а посебно чињеницу да је исплата притужиљи у међувремену извршена, Заштитник грађана утврђује да је пропуст у раду Општинске управе општине Љиг постојао у делу који се односи на неблаговремену реализацију већ признатог права на једнократну новчану помоћ, при чему је као разлог за одлагање исплате орган навео недовољна буџетска средства.

Имајући у виду наведено, Заштитник грађана сматра потребним да упућути следеће 

                                                                            П Р Е П О Р У К Е

I

Потребно је да Општинска управа Општине Љиг предузме неопходне мере како би се обезбедило да се новчана права призната на основу Одлуке о једнократној новчаној помоћи породици за новорођенчад Скупштине општине Љиг 01 број: 06-46/19-3 од 17.12.2019. године  реализују у разумном, предвидивом и уједначеном року, без неоправданог вишемесечног одлагања;

II

Приликом планирања и извршења буџета потребно је да Општинска управа Општине Љиг обезбеди адекватна средства за реализацију већ признатих права, као и број потенцијалних корисника и динамику подношења захтева, како недостатак средстава не би доводио до одлагања исплата након што је право већ признато;

III

Потребно је да Општинска управа Општине Љиг преиспита постојећи модел исплате једнократне новчане помоћи, укључујући праксу исплате у ограниченом броју термина током године, и предузме мере за успостављање ефикаснијег механизма исплате који ће омогућити благовремену реализацију признатих права у законском року;

IV

Неопходно је да Општинска управа Општине Љиг обезбеди да подносиоци захтева буду благовремено и јасно обавештени о динамици реализације признатог права, како би били упознати са разлозима евентуалног одлагања и очекиваним роком исплате;

V

Општинска управа Општине Љиг предузеће без одлагања мере и активности ради спречавања понављања утврђеног недостатка у раду убудуће, имајући у виду да је из самог изјашњења Општинске управе произашло да су и други корисници права у претходном периоду на исплату чекали дуже од шест месеци.
                                                                        ***

Општинска управа Општине Љиг обавестиће Заштитника грађана о мерама које су предузете ради поступања по препорукама року од 30 дана од дана пријема овог акта.
Узевши у обзир све наведено, напомињемо да је овлашћење и обавеза Заштитника грађана  да када оконча испитни поступак, сачини писмени извештај о случају у коме утврђује да ли је у актима, радњама или нечињењу органа управе било незаконитости и неправилности којима је повређено људско или мањинско право и слобода грађана. Ако утврди неправилности и незаконитости у раду органа управе, Заштитник грађана у извештај о случају уноси препоруку о начину на који би неправилности и незаконитости у раду требало отклонити односно начину унапређења рада органа. (члан 37. став 3. Закона о Заштитнику грађана
). Ова препорука  дата је на основу тог овлашћења и дужности.

                                                                                                            ЗАШТИТНИК ГРАЂАНА

                                                                                                                   мр Зоран Пашалић
Доставити:

- подносиоцу притужбе

- Општини Љиг, ул. Карађорђева бр. 7, 14240 Љиг и на е-маил predsednik@ljig.rs

 - у списе предмета

� Акт број 002… од јуна 2026.г.


� Акт број 003… од августа 2026.г.


� "Сл. гласник РС", бр. 105/2021

